钦定古今图书集成/明伦汇编/氏族典/第376卷 > 董一元
## 钦定古今图书集成/明伦汇编/氏族典/第376卷 > 董一元

按《明外史董一元传》：“一元，宣府前卫人。父旸，嘉靖中
为宣府游击将军。俺荅犯滴水崖，力战死。兄一奎，都
督佥事，历镇山西、延绥、宁夏三边，以勇敢著。一元勇
敢如其兄，而智略过之。嘉靖时，历蓟镇游击将军，迁
石门寨参将。隆庆初，破贼棒槌崖，进二级。四年，以副
总兵驻防古北口，改隶总督麾下，徙守宣府。万历十”
一年以都督佥事为昌平总兵官，寻徙蓟州，又徙宣
府。久之，劾罢。寻擢延绥总兵官，进署都督同知。二十
一年入为中府佥书。辽东寇患，廷议择帅以命一元。
先是，泰宁酋速把亥入寇，为官兵所歼。其次子把兔
儿尝欲复仇，从父炒花及姑婿花大助之。西部卜言
台周部众十馀万，与把兔儿东西相倚，数盗边。至是
合营旧辽阳，将入掠，一元遣副将孙守廉驰赴右屯
御西贼，而一元亲将大军匿镇武外，为空营待之。无
何，贼骑驰入营，营空无人，乃长驱深入。官军忽从中
起，贼大惊，还兵搏战，将士奋呼陷阵。自午至酉，贼大
奔，逐北七十馀里，至白沙埚，斩首捉生五百四十有
奇，获马驼以二千计。酋伯言儿中矢死，兔儿亦被伤，
馀贼终夜驰，天明，始驻马环哭。捷闻，进一元左都督，
加太子太保，荫本卫世指挥。伯言儿最慓悍，诸部倚
以为强。至是被歼，群酋为夺气，其部下遂稽首纳款。
把兔儿以镇武创重，叹曰：“我竟不获报父仇乎！”须臾
死，其众散乱，诸部悉远遁。一元以功进世荫二秩。久
之，以病归。朝鲜再用师，命隶总督邢玠麾下，参赞军
事。寻代李如梅为御倭总兵官。时兵分四路：一元由
中路御倭将石曼子于泗州，拔永春、昆阳二寨。贼退
保新寨，三面临江，一面通陆，引海为濠。一元分马步
夹攻。众军进逼贼濠，毁其栅，忽营中炮裂，烟焰涨天，
贼乘势冲击，诸将先奔，一元亦还。事闻，一元夺宫保，
贬秩三等。会关白死，倭遁，《石曼子》为陈璘所歼。东事
告成，一元得还故秩。久之，卒。一元谙练边情，遇贼敢
战，历镇冲边，并著劳绩，与麻贵、张臣、杜桐、达云俱为
边将选云。